2001/179/EY: Neuvoston päätös, tehty 26 päivänä helmikuuta 2001, Guinea-Bissaulle kalastuksen alalla annettavan taloudellisen tuen myöntämistä koskevista yksityiskohtaisista säännöistä



Virallinen lehti nro L 066 , 08/03/2001 s. 0033 - 0034



Neuvoston päätös, tehty 26 päivänä helmikuuta 2001, Guinea-Bissaulle kalastuksen alalla annettavan taloudellisen tuen myöntämistä koskevista yksityiskohtaisista säännöistä (2001/179/EY) EUROOPAN UNIONIN NEUVOSTO, joka ottaa huomioon Euroopan yhteisön perustamissopimuksen ja erityisesti sen 37 artiklan, ottaa huomioon komission ehdotuksen, ottaa huomioon Euroopan parlamentin lausunnon(1), sekä katsoo seuraavaa: (1) Neuvosto on Bissaussa 27 päivänä helmikuuta 1980 allekirjoitetun Euroopan talousyhteisön ja Guinea-Bissaun tasavallan hallituksen välillä Guinea-Bissaun rannikon edustalla harjoitettavasta kalastuksesta tehdyn sopimuksen(2), jäljempänä "sopimus", mukaisesti asetuksen (EY) N:o 2615/97(3) hyväksynyt pöytäkirjan kalastusmahdollisuuksien ja taloudellisen korvauksen vahvistamisesta 16 päivän kesäkuuta 1997 ja 15 päivän kesäkuuta 2001 väliseksi ajaksi, jäljempänä "pöytäkirja". (2) Guinea-Bissaussa kesäkuun 1998 ja maaliskuun 1999 välisenä aikana tapahtuneen aseellisen selkkauksen vuoksi sen hallitus ei voinut taata edellä mainitun sopimuksen mukaista normaaleissa olosuhteissa harjoitettavaa kalastusta. (3) Yhteisön aluksille tästä aiheutuneen poikkeuksellisen vaaratilanteen vuoksi sopimuksen mukainen kalastustoiminta jouduttiin väliaikaisesti keskeyttämään vuoden 1998 kesäkuun ja 1 päivän huhtikuuta 1999 välisenä aikana. Keskeytyminen johti pöytäkirjan toisen soveltamisvuoden osalta sen 2 artiklassa tarkoitetun taloudellisen korvauksen maksamatta jättämiseen kyseiseltä jaksolta. (4) Jotta yhteisön aluksilla kalastussopimusten mukaisesti harjoitettavien tavanmukaisten kalastustoimien sujumista helpotettaisiin aseellisen selkkauksen jälkeen, olisi päätettävä Guinea-Bissaulle kalastuksen alalla annettavan taloudellisen tuen myöntämistä koskevista yksityiskohtaisista säännöistä. (5) Tätä taloudellista tukea varten olisi osoitettava määrä, joka voi olla maksamatta jääneen osan suuruinen, ja jolla voidaan toiminnan sääntelypuitteet mukaan lukien palauttaa kalastustoiminnan perusrakenteet ja tukikeinot yhdessä Guinea-Bissaun viranomaisten kanssa sovittuja yksityiskohtaisia sääntöjä noudattaen, ON PÄÄTTÄNYT SEURAAVAA: Ainoa artikla Yksityiskohtaiset säännöt enintään 6500000 euron suuruisen määrän myöntämisestä Guinea-Bissaulle kalastustoiminnan perusrakenteiden ja tukikeinojen palauttamista varten ovat seuraavat: 1) Taloudellinen tuki koskee erityisesti seuraavia toimia: - tuki kalastusministeriön hallinnolle ja kalastusalan laitteiden ja infrastruktuurin kunnostamiselle, - merenkulun valvonta- ja seurantajärjestelmän vahvistaminen, - kalavarojen tutkimusohjelmien elvyttäminen ja tukeminen. 2) Komissio antaa ennen 31 päivää toukokuuta 2001 Guinea-Bissaun hallituksen esittämän toimintaohjelman perusteella Guinea-Bissaun hallituksen käyttöön kalastusministeriön ilmoittamille pankkitileille määrän, joka on 50 prosenttia suunniteltujen toimien kustannuksista. 3) Komissio maksaa loppuerän sen jälkeen, kun se on hyväksynyt yksityiskohtaisen selvityksen, jonka Guinea-Bissaun hallitus toimittaa Euroopan komission edustustolle ennen 31 päivää toukokuuta 2003. Selvityksessä käsitellään yksityiskohtaisesti toimien toteuttamista sekä saatuja tuloksia. Komissio varaa itselleen oikeuden pyytää kalastusasioista vastaavalta ministeriöltä lisätietoja ja tarkastella uudelleen asianomaisia maksuja sen mukaan, miten tehokkaasti toimia toteutetaan. Tehty Brysselissä 26 päivänä helmikuuta 2001. Neuvoston puolesta Puheenjohtaja M. Winberg (1) EYVL C 219, 30.7.1999, s. 33. (2) EYVL L 226, 29.8.1980, s. 33. (3) EYVL L 353, 24.12.1997, s. 7.